Gids tot romantiese, sakpas Valentynsdag(Foto: Element5 Digital/ Unsplash) Valentynsdag is hier en dit het talle verliefdes, verloofdes en verlorenes weer aan die wonder oor hoe om hul liefde vir hul ander helfte op ŉ besonderse wyse te betoon. Maroela Media het vir jou ŉ lys moontlike afspraakidees saamgestel sodat dié liefdesdag se uitdagings jou nie onderkry nie. Trek daardie stapskoene nader en gaan op ŉ wandeltoer. Niks soos vars lug, die natuur en jou geliefde om Valentynsdag vanjaar meer spesiaal as ooit te maak nie. Beleef die romanse en ŉ bietjie nostalgie sommer op een slag. Skryf vir die spesiale persoon in jou lewe ŉ behoorlike liefdesbrief. Dit kan dalk net die dag opkikker. Speel jy graag kitaar? Bou jou geliefde graag legkaarte? Neem twee ure uit jou dag en gebruik dit om ŉ bietjie meer te leer oor jou ander helfte se gunstelingstokperdjies. Nadat jy daardie liefdesbrief aanmekaar getimmer het, wandel deur die verlede deur na liedjies te luister waarna julle geluister het toe Kupido die eerste keer sy pyltjie kom skiet het. Jy hoef nie ver te ry om pret te hê nie. Gaan verken ŉ bietjie julle tuisdorp – daar is dalk net ŉ besienswaardigheid of twee wat julle nog nooit verken het nie. Bring ŉ bietjie aksie in die prentjie deur ŉ skattejag te hou. Steek ŉ sjokolade hier, ŉ beertjie daar weg. Pak die versnaperinge, klim in die motor en besoek die naaste wildreservaat aan julle. Dit is belangrik om gehaltetyd saam deur te bring – en hoe kan jy dit beter doen as om saam die wilde diere aan te durf. (Foto: Erik Gazi/ Unsplash) ŉ Mark bied vir jou alles wat romanties is. As manlief die blomme vergeet het, kan hy daarvoor opmaak deur ietsie soets of moois by die mark aan te skaf. En moenie vergeet nie, die manne hou ook daarvan om bederf te word –daardie duur braaisout kan dalk net die ding wees wat sy hart vinniger laat klop. Gaan soek ŉ bietjie die koue in die warm somersdae deur ŉ ysskaatsbaan te besoek. Dit gee jou dalk net weer rede om die een aan jou sy se hand vas te hou. Indien ŉ romantiese aand nie in die boekies vir jou en jou geliefde is nie, kan julle altyd die litte ŉ bietjie los kry deur ŉ ding los te spring by ŉ plaaslike trampolienpark. Hou julle lywe ŉ bietjie spoggerig deur ŉ duur bottel wyn aan te skaf, wat natuurlik heerlik by die wêreld se uitgesoekte kase pas. Wink daardie sjokoladebeskuitjie-resep die laaste paar maande vir julle? Is daar ŉ hoenderdis wat tog net te lekker lyk? Maak ŉ bietjie tyd vir mekaar deur daardie einste resepte saam te flans. Leer iets nuuts en leer dit terwyl jy hartstogtelik in die liefde van jou lewe se oë kyk. Is nie jy of die een langs jou ŉ sjef van formaat nie? Daar is natuurlik die opsie om iets heerliks te bestel, ŉ lekker reeks aan te sit, ŉ kers aan te steek en net rustig te verkeer. Gepraat van televisie – kry die springmielies, koeldrank en versnaperings reg vir ŉ romantiese rolprent tuis. Daar is talle eenmanvertonings op die verskeie stroomdienste beskikbaar – kies een en laat daardie lagspiere ŉ bietjie oefening kry. Pak vir jou en die liefling in jou lewe ŉ heerlike piekniekmandjie om die liefde weer aan die bloei te kry. Skink ŉ glasie borrelende vonkelwyn of jul gunsteling‑rooiwyn en geniet jou Valentynsdag in die natuur – en as dit reën, gooi maar die kombers op jou sitkamervloer en steek ŉ kersie aan. Daardie eerste Valentynsdag saam is dalk so ver in die geskiedenis dat nie een van julle dit eers kan onthou nie, maar draai die klok ŉ bietjie terug en onthou opnuut waarom julle in die eerste plek verlief geraak het.